僕久客錢塘有吹笛月下者同旅聞之淒然皆有歸思屬令賦之
作者：李遠
朝代：宋

paragraphs: 柯亭之椽不復得，蘄州黄竹今尚存。
蒼崖翠壁産脩榦，千頃蕭索烟雲昏。
羌人眼力發天巧，長笛裁成鳳膺飽。
老龍餘響出空星，欲噴炎天作秋曉。
西湖夜寂涼風生，山頭一鉤新月明。
商聲悽悲羽聲壯，行子忽忽難爲情。
時無綠珠清音激皓齒，野王臨風三弄亦已矣。
唯有愁端無古今，舉刀不斷東流水。
深閨蘭燈照空牀，笛聲不如離恨長。
曲終人散一惆悵，回首江山非故鄉。
萬事浮雲過寥廓，且醉盃中琥珀薄。
君不見玉管橫吹黄鶴樓，江城五月梅花落。